CELEX: 32021R2236
Language: sk
Date: 2021-12-15 00:00:00
Title: Vykonávacie nariadenie Komisie (EÚ) 2021/2236 z 15. decembra 2021 o osobitných pravidlách pre vykonávanie nariadenia Európskeho parlamentu a Rady (EÚ) 2021/1529, ktorým sa zriaďuje nástroj predvstupovej pomoci (IPA III)

16.12.2021   
               
               
                  SK
               
               
                  Úradný vestník Európskej únie
               
               
                  L 450/10
               
            
         VYKONÁVACIE NARIADENIE KOMISIE (EÚ) 2021/2236
         z 15. decembra 2021
         o osobitných pravidlách pre vykonávanie nariadenia Európskeho parlamentu a Rady (EÚ) 2021/1529, ktorým sa zriaďuje nástroj predvstupovej pomoci (IPA III)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2021/1529 z 15. septembra 2021, ktorým sa zriaďuje nástroj predvstupovej pomoci (IPA III) (1), a najmä na jeho článok 16,
         keďže:
         
                     (1)
                  
                  
                     V nariadení Európskeho parlamentu a Rady (EÚ) 2021/947 (2) sa stanovujú pravidlá a postupy pre vykonávanie pomoci, ktoré sa vzťahujú na pomoc z nástroja IPA III. V odôvodnení 52 a článku 16 nariadenia (EÚ) 2021/1529 sa Komisia poveruje, aby stanovila osobitné pravidlá, ktorými sa určia jednotné podmienky na vykonávanie uvedeného nariadenia. Mali by sa stanoviť osobitné pravidlá pre riešenie osobitných situácií, a to najmä v oblasti nepriameho riadenia s prijímateľmi uvedenými v prílohe I k nariadeniu (EÚ) 2021/1529 (ďalej len „prijímatelia IPA III“), cezhraničnej spolupráce, ako sa vymedzuje v článku 2 písm. b) nariadenia (EÚ) 2021/1529, a pomoci pre rozvoj vidieka.
                  
               
                     (2)
                  
                  
                     S cieľom dosiahnuť, aby sa predvstupová pomoc vykonávala u všetkých prijímateľov IPA III jednotne a aby sa dodržiavali zásady správneho finančného riadenia, je potrebné, aby sa Komisia a prijímatelia IPA III dohodli na podmienkach vo forme rámcových dohôd o finančnom partnerstve a sektorových dohôd, v ktorých sa stanovia zásady ich spolupráce podľa tohto nariadenia.
                  
               
                     (3)
                  
                  
                     Komisia by mala podporiť prijímateľov IPA III v ich úsilí o rozvoj kapacít na riadenie finančných prostriedkov Únie podľa zásad a pravidiel stanovených v právnych predpisoch Únie. Komisia by preto mala v prípadoch, kde je to vhodné, prijímateľov IPA III poveriť úlohami súvisiacimi s plnením rozpočtu.
                  
               
                     (4)
                  
                  
                     Je potrebné stanoviť osobitné pravidlá na poverenie prijímateľov IPA III úlohami súvisiacimi s plnením rozpočtu v súlade s nariadením Európskeho parlamentu a Rady (EÚ, Euratom) 2018/1046 (3).
                  
               
                     (5)
                  
                  
                     Je potrebné stanoviť podrobné pravidlá pre monitorovanie a hodnotenie zo strany prijímateľov IPA III pri vykonávaní pomoci z nástroja IPA III v rámci nepriameho riadenia.
                  
               
                     (6)
                  
                  
                     S cieľom podrobnejšie určiť požiadavky na podávanie správ, ktoré musia spĺňať prijímatelia IPA III, je potrebné stanoviť osobitné pravidlá týkajúce sa podávania správ.
                  
               
                     (7)
                  
                  
                     Z nástroja IPA III sa bude naďalej podporovať zriaďovanie a posilňovanie sektorových koordinačných a monitorovacích systémov úmerne povinnostiam prijímateľa IPA. Štruktúry zriadené v kontexte sektorového prístupu v rámci nástrojov IPA a IPA II môžu naďalej plniť svoje úlohy, a ak je to opodstatnené povinnosťami prijímateľa IPA, mali by sa zriadiť nové sektorové monitorovacie výbory.
                  
               
                     (8)
                  
                  
                     Je potrebné vymedziť osobitné pravidlá na stanovenie finančných opráv a postupu, ktorý sa má uplatniť voči prijímateľom IPA III v prípade vykonávania pomoci z nástroja IPA III v rámci nepriameho riadenia.
                  
               
                     (9)
                  
                  
                     Pomoc z nástroja IPA III by sa mala používať na podporu cezhraničnej spolupráce medzi prijímateľmi IPA III. Skutočná cezhraničná spolupráca medzi prijímateľmi IPA III by mala zahŕňať spoločný vývoj, realizáciu a financovanie činností, ktorých výsledkom je zintenzívnenie susedských vzťahov, udržateľné partnerstvá zamerané na sociálno-ekonomický rozvoj alebo odstraňovanie prekážok v tomto rozvoji.
                  
               
                     (10)
                  
                  
                     Je preto potrebné vymedziť jednotné pravidlá pre riadenie cezhraničnej spolupráce medzi prijímateľmi IPA III vrátane úloh a povinností štruktúr a orgánov zapojených do riadenia programov cezhraničnej spolupráce.
                  
               
                     (11)
                  
                  
                     Toto vykonávacie nariadenie by sa nemalo vzťahovať na cezhraničnú spoluprácu medzi jedným alebo viacerými členskými štátmi a jedným alebo viacerými prijímateľmi IPA III, ako sa vymedzuje v článku 2 písm. a) nariadenia (EÚ) 2021/1529, pokiaľ dohody o financovaní uzavreté v súlade s článkom 59 nariadenia Európskeho parlamentu a Rady (EÚ) 2021/1059 (4) neodkazujú na toto vykonávacie nariadenie, danú rámcovú dohodu o finančnom partnerstve alebo jej konkrétne ustanovenie.
                  
               
                     (12)
                  
                  
                     Pomoc pre rozvoj vidieka z nástroja IPA III by mala zvýšiť konkurencieschopnosť agropotravinárskeho sektora a podporovať postupné zosúladenie s acquis spoločnej poľnohospodárskej politiky Únie. Na financovanie pomoci je potrebné zaviesť osobitné pravidlá podobnej povahy, ako sú pravidlá v rámci Európskeho poľnohospodárskeho fondu pre rozvoj vidieka, a to prostredníctvom systémov riadenia a kontroly, ktoré dodržiavajú zásady dobrej správy veci verejných a pripomínajú štruktúry s funkciami podobnej povahy v členských štátoch.
                  
               
                     (13)
                  
                  
                     S cieľom umožniť včasné programovanie a vykonávanie programov IPA III na rok 2021 by toto nariadenie malo nadobudnúť účinnosť dňom nasledujúcim po jeho uverejnení v Úradnom vestníku Európskej únie.
                  
               
                     (14)
                  
                  
                     Opatrenia stanovené v tomto nariadení sú v súlade so stanoviskom výboru pre nástroj IPA III,
                  
               PRIJALA TOTO NARIADENIE:
         HLAVA I
         
            PREDMET ÚPRAVY A VŠEOBECNÝ RÁMEC VYKONÁVANIA POMOCI Z NÁSTROJA IPA
         
         
            Článok 1
            Predmet úpravy a rozsah pôsobnosti
            V tomto nariadení sa stanovujú osobitné pravidlá stanovujúce jednotné podmienky pre vykonávanie nariadenia (EÚ) 2021/1529, pokiaľ ide o štruktúry vykonávania pomoci z nástroja IPA III, nepriame riadenie s prijímateľmi IPA III a osobitné pravidlá pre cezhraničnú spoluprácu a pomoc pre rozvoj poľnohospodárstva a vidieka. Toto vykonávacie nariadenie sa nevzťahuje na cezhraničnú spoluprácu medzi jedným alebo viacerými členskými štátmi a jedným alebo viacerými prijímateľmi IPA III, ako sa vymedzuje v článku 2 písm. a) nariadenia (EÚ) 2021/1529, pokiaľ dohody o financovaní uzavreté v súlade s článkom 59 nariadenia (EÚ) 2021/1059 neodkazujú na toto vykonávacie nariadenie, danú rámcovú dohodu o finančnom partnerstve alebo jej konkrétne ustanovenie.
         
         
            Článok 2
            Vymedzenie pojmov
            Na účely tohto nariadenia sa uplatňuje toto vymedzenie pojmov:
            
                        a)
                     
                     
                        „prijímateľ IPA III“ je jeden z prijímateľov uvedených v prílohe I k nariadeniu (EÚ) 2021/1529;
                     
                  
                        b)
                     
                     
                        „rámcová dohoda o finančnom partnerstve“ je dohoda uzavretá medzi Komisiou a prijímateľom IPA III stanovujúca zásady finančnej spolupráce medzi prijímateľom IPA III a Komisiou podľa tohto nariadenia;
                     
                  
                        c)
                     
                     
                        „sektorová dohoda“ je dohoda uzavretá medzi Komisiou a prijímateľom IPA III týkajúca sa vykonávania konkrétneho programu IPA III stanovujúca pravidlá a postupy, ktoré sa musia dodržiavať a ktoré nie sú obsiahnuté v rámcovej dohode o finančnom partnerstve alebo dohodách o financovaní;
                     
                  
                        d)
                     
                     
                        „dohoda o financovaní“ je ročná alebo viacročná dohoda uzavretá medzi Komisiou a prijímateľom IPA III týkajúca sa vykonávania pomoci z nástroja IPA III;
                     
                  
                        e)
                     
                     
                        „orgán“ je verejný subjekt alebo orgán prijímateľa IPA III alebo členského štátu na centrálnej, regionálnej alebo miestnej úrovni;
                     
                  
                        f)
                     
                     
                        „veľký projekt“ je projekt pozostávajúci z viacerých prác, činností alebo služieb a svojím charakterom ako takým je určený na naplnenie jednoznačnej a nedeliteľnej úlohy presnej hospodárskej alebo technickej povahy, má jednoznačne určené ciele a celkové náklady naň sú vyššie ako náklady špecifikované v rámcovej dohode o finančnom partnerstve;
                     
                  
                        g)
                     
                     
                        „prijímateľ“ je verejný alebo súkromný subjekt zodpovedný za začatie a vykonávanie operácií v rámci programu cezhraničnej spolupráce;
                     
                  
                        h)
                     
                     
                        „operácia“ je projekt, zmluva, opatrenie alebo súbor projektov, ktorý bol vybraný verejným obstarávateľom príslušného programu alebo na jeho zodpovednosť a ktorý prispieva k napĺňaniu cieľov priority alebo priorít, na ktoré sa vzťahuje;
                     
                  
                        i)
                     
                     
                        „hlavný prijímateľ IPA III“ je prijímateľ IPA III, ktorý bol vymenovaný za vedúceho prijímateľa, a preto je hostiteľom verejného obstarávateľa v rámci cezhraničného programu.
                     
                  
         
            Článok 3
            Zásady financovania z prostriedkov Únie
            Pomocou z nástroja IPA III sa podporuje prijatie a vykonávanie reforiem prijímateľov IPA III, na ktoré odkazuje článok 3 nariadenia (EÚ) 2021/1529. Na osobitné programy a samostatné akcie môžu byť potrebné finančné príspevky prijímateľov IPA III aj Únie.
         
         
            Článok 4
            Zásada zodpovednosti
            
               1.   Zodpovednosť za programovanie a vykonávanie pomoci z nástroja IPA III spočíva primárne na prijímateľoch IPA III.
            
            
               2.   Prijímateľ IPA III vymenuje národného koordinátora IPA.
            
            
               3.   Národný koordinátor IPA zabezpečuje úzke prepojenie medzi čerpaním pomoci z nástroja IPA III a všeobecným procesom pristúpenia.
            
            
               4.   Národný koordinátor IPA predstavuje hlavného partnera Komisie v celom procese koordinácie programovania v súlade s cieľmi a tematickými prioritami programovacieho rámca IPA III uvedeného v článku 7 nariadenia (EÚ) 2021/1529 (ďalej len „programovací rámec IPA III“), monitorovania vykonávania, hodnotenia a podávania správ o pomoci z nástroja IPA III vrátane koordinácie v rámci administratívy prijímateľa IPA III a s inými darcami. Národný koordinátor IPA sa takisto usiluje, aby administratíva prijímateľa IPA III prijala všetky opatrenia potrebné na uľahčenie vykonávania súvisiacich programov.
            
            
               5.   Národný koordinátor IPA koordinuje účasť prijímateľov IPA III na príslušných programoch územnej a cezhraničnej spolupráce podľa nariadenia (EÚ) 2021/1529 a nariadenia (EÚ) 2021/1059. Národný koordinátor IPA môže túto koordinačnú úlohu v prípade potreby delegovať na štruktúru zriadenú na riadenie cezhraničnej spolupráce.
            
            
               6.   Národný koordinátor IPA musí byť vysokopostaveným zástupcom vlády alebo centrálnej administratívy prijímateľa IPA III so zodpovedajúcou právomocou.
            
         
         
            Článok 5
            Rámcová dohoda o finančnom partnerstve, sektorové dohody a dohoda o financovaní
            
               1.   Komisia a prijímateľ IPA III uzatvoria rámcovú dohodu o finančnom partnerstve, v ktorej sa stanovia konkrétne ustanovenia na riadenie, kontrolu, dohľad, monitorovanie, hodnotenie, podávanie správ a audit v súvislosti s pomocou z nástroja IPA III a ktorá prijímateľa IPA III zaväzuje transponovať do svojho právneho poriadku príslušné regulačné požiadavky Únie. Rámcová dohoda o finančnom partnerstve môže byť doplnená sektorovými dohodami, v ktorých sa stanovia osobitné ustanovenia na riadenie a vykonávanie pomoci z nástroja IPA III v konkrétnych oblastiach politík alebo programoch.
            
            
               2.   S výnimkou náležite opodstatnených prípadov sa pomoc z nástroja IPA III udelí prijímateľovi IPA III až po nadobudnutí platnosti rámcovej dohody o finančnom partnerstve, prípadne príslušnej sektorovej dohody.
            
            
               3.   V dohodách o financovaní sa uvedú podmienky, za ktorých sa udeľuje pomoc z nástroja IPA III, vrátane príslušných metód implementácie pomoci z nástroja IPA III, termínov implementácie, ako aj pravidiel týkajúcich sa oprávnenosti výdavkov.
            
            
               4.   Ak programy vykonáva prijímateľ IPA III v rámci nepriameho riadenia, rámcová dohoda o finančnom partnerstve, v príslušných prípadoch sektorová dohoda, a dohoda o financovaní ako celok musia spĺňať požiadavky článku 129, článku 155 ods. 6 a článku 158 nariadenia (EÚ, Euratom) 2018/1046.
            
            
               5.   Rámcová dohoda o finančnom partnerstve sa uplatňuje na všetky dohody o financovaní. Sektorové dohody sa v relevantných prípadoch uplatňujú na všetky dohody o financovaní uzatvorené v súvislosti s oblasťou politiky alebo programom, ktorého sa sektorová dohoda týka.
            
            
               6.   Popri prvkoch stanovených v článku 130 nariadenia (EÚ, Euratom) 2018/1046 sa v rámcovej dohode o finančnom partnerstve a prípadne v sektorových dohodách stanovia najmä podrobné ustanovenia týkajúce sa:
               
                           a)
                        
                        
                           štruktúr a orgánov potrebných na riadenie, kontrolu, dohľad, monitorovanie, hodnotenie, podávanie správ a audit v súvislosti s pomocou z nástroja IPA III, ako aj ich funkcií a povinností;
                        
                     
                           b)
                        
                        
                           podmienok a požiadaviek na kontrolu pre zriadenie požadovaných štruktúr a orgánov prijímateľom IPA III s cieľom umožniť poverenie úlohami súvisiacimi s plnením rozpočtu v rámci pomoci z nástroja IPA III;
                        
                     
                           c)
                        
                        
                           pravidiel v oblasti daní, ciel a poplatkov v súlade s článkom 27 ods. 9 a 10 nariadenia (EÚ) 2021/947;
                        
                     
                           d)
                        
                        
                           požiadaviek na platby, skúmania a schvaľovania účtov a postupov finančných opráv, zrušenia viazanosti nevyužitých finančných prostriedkov a ukončenia programov.
                        
                     
         
         
            Článok 6
            Podávanie správ
            Do 15. februára nasledujúceho rozpočtového roka národný koordinátor IPA predloží Komisii výročnú správu o implementácii finančnej pomoci v rámci nástroja IPA III. Ostatné požiadavky na podávanie správ sa stanovia v rámcovej dohode o finančnom partnerstve.
         
         
            Článok 7
            Monitorovací výbor IPA
            
               1.   Komisia a prijímateľ IPA III musia mať zriadený monitorovací výbor IPA, a to najneskôr šesť mesiacov po nadobudnutí platnosti prvej dohody o financovaní. Tento výbor takisto plní povinnosti monitorovacieho výboru IPA podľa nariadenia Rady (ES) č. 1085/2006 (5) a nariadenia Európskeho parlamentu a Rady (EÚ) č. 231/2014 (6).
            
            
               2.   Monitorovací výbor IPA skúma celkovú účinnosť, efektívnosť, kvalitu, súdržnosť, koordináciu a súlad vykonávania všetkých akcií zameraných na dosahovanie výsledkov stanovených v dohodách o financovaní a v programovacom rámci IPA III. Na tento účel v relevantných prípadoch vychádza z informácií poskytnutých sektorovými monitorovacími výbormi uvedenými v článku 10 a inými existujúcimi centrálnymi koordinačnými štruktúrami prijímateľa IPA III.
            
            
               3.   Monitorovací výbor IPA tvoria zástupcovia Komisie, národný koordinátor IPA, ďalšie príslušné orgány a subjekty prijímateľa IPA III a v relevantných prípadoch bilaterálni darcovia, medzinárodné organizácie, medzinárodné finančné inštitúcie a ďalšie zainteresované strany vrátane organizácií občianskej spoločnosti a súkromného sektora.
            
            
               4.   Zasadnutiam monitorovacieho výboru IPA spolupredsedajú zástupca Komisie a národný koordinátor IPA.
            
            
               5.   Monitorovací výbor IPA prijme svoj rokovací poriadok.
            
            
               6.   Monitorovací výbor IPA sa schádza aspoň raz ročne. Z iniciatívy Komisie alebo prijímateľa IPA III sa môžu zvolať zasadnutia ad hoc, a to najmä na tematickom základe.
            
         
         HLAVA II
         
            NEPRIAME RIADENIE ZO STRANY PRIJÍMATEĽOV IPA III
         
         
            Článok 8
            Štruktúry a orgány
            
               1.   V prípade nepriameho riadenia zo strany prijímateľa IPA III prijímateľ IPA III zriadi tieto štruktúry a orgány:
               
                           a)
                        
                        
                           národného koordinátora IPA;
                        
                     
                           b)
                        
                        
                           národného povoľujúceho úradníka;
                        
                     
                           c)
                        
                        
                           štruktúru riadenia zloženú z podporného úradu národného povoľujúceho úradníka a účtovného orgánu;
                        
                     
                           d)
                        
                        
                           riadiace orgány a sprostredkovateľské orgány;
                        
                     
                           e)
                        
                        
                           orgán auditu.
                        
                     
            
               2.   Úlohy a povinnosti štruktúr uvedených v odseku 1 sa vymedzia v rámcovej dohode o finančnom partnerstve.
            
            
               3.   Prijímateľ IPA III zabezpečí primerané rozdelenie povinností medzi štruktúry a orgány a v rámci štruktúr a orgánov uvedených v odseku 1.
            
         
         
            Článok 9
            Nepriame riadenie s prijímateľom IPA III
            
               1.   Komisia môže vykonávať pomoc z nástroja IPA III v rámci nepriameho riadenia s prijímateľom IPA III tak, že uzavrie dohodu o financovaní v súlade s článkami 154 a 158 nariadenia (EÚ, Euratom) 2018/1046.
            
            
               2.   Pred podpísaním dohody o financovaní Komisia získa dôkazy o tom, že sú splnené podmienky stanovené v článku 154 ods. 4 prvom pododseku písm. a) až f) nariadenia (EÚ, Euratom) 2018/1046. Komisia takisto zabezpečí, aby boli zriadené štruktúry a orgány uvedené v článku 8 tohto nariadenia.
            
            
               3.   Národný povoľujúci úradník monitoruje priebežné plnenie požiadaviek uvedených v odseku 2 tohto článku štruktúrami a orgánmi uvedenými v článku 8. V prípade neplnenia týchto požiadaviek národný povoľujúci úradník bezodkladne informuje Komisiu a prijme všetky príslušné ochranné opatrenia týkajúce sa realizovaných platieb alebo podpísaných zmlúv.
            
            
               4.   Viacročné programy, na ktoré sa vzťahuje dohoda o financovaní a ktoré využívajú ustanovenia článku 30 ods. 3 prvého pododseku nariadenia (EÚ) 2021/947, sa vykonávajú v rámci nepriameho riadenia s prijímateľmi IPA III. Rozhodnutia, ktorými sa prijímajú viacročné akčné plány podľa článku 23 nariadenia (EÚ) 2021/947, vo vhodných prípadoch zahŕňajú orientačný zoznam veľkých projektov. Ak v sektorovej dohode ani v dohode o financovaní nebol stanovený skorší termín pre automatické zrušenie viazanosti, Komisia uplatňuje článok 30 ods. 3 druhý a tretí pododsek nariadenia (EÚ) 2021/947.
            
            
               5.   Suma, ktorej sa týka zrušenie viazanosti uvedené v odseku 4, sa zníži o sumy rovnajúce sa tej časti rozpočtového záväzku, na ktorý sa vzťahuje jedna z týchto podmienok:
               
                           a)
                        
                        
                           opatrenie je pozastavené súdnym konaním alebo správnym odvolaním s odkladným účinkom;
                        
                     
                           b)
                        
                        
                           nebolo možné predložiť žiadosť o platbu z dôvodov vyššej moci, ktorá závažným spôsobom ovplyvňuje vykonávanie celého programu alebo jeho časti.
                        
                     Prijímateľ IPA III, ktorý tvrdí, že došlo k pôsobeniu vyššej moci, musí dokázať priame následky vyššej moci na vykonávanie celého programu alebo jeho časti.
            
            
               6.   Prijímateľ IPA III zasiela Komisii informácie o podmienkach uvedených v odseku 5 písm. a) a b) tohto článku vo výročnej správe uvedenej v článku 6.
            
         
         
            Článok 10
            Sektorové monitorovacie výbory
            
               1.   Prijímateľ IPA III musí mať zriadené sektorové monitorovacie výbory IPA na monitorovanie ročných a viacročných programov vykonávaných v rámci nepriameho riadenia zo strany prijímateľa IPA III, ktoré sú financované podľa nariadenia (ES) č. 1085/2006, nariadenia (EÚ) č. 231/2014 a nariadenia (EÚ) 2021/1529 v konkrétnom sektore. Tieto výbory musia byť zriadené najneskôr šesť mesiacov po nadobudnutí platnosti prvej dohody o financovaní v danom sektore.
            
            
               2.   V súlade so zásadou proporcionality v prípade ročných programov vykonávaných nepriamym riadením sa v dohode o financovaní môže upustiť od povinnosti mať zriadený sektorový monitorovací výbor IPA.
            
            
               3.   Ak bol zriadený monitorovací výbor IPA, tento výbor môže okrem viacročných programov vykonávaných nepriamym riadením monitorovať ďalšie ročné programy financované podľa nariadenia (ES) č. 1085/2006, nariadenia (EÚ) č. 231/2014 a nariadenia (EÚ) 2021/1529 a vykonávané priamym alebo nepriamym riadením v tom istom konkrétnom sektore.
            
            
               4.   V prípade programov cezhraničnej spolupráce plní funkcie sektorového monitorovacieho výboru IPA spoločný monitorovací výbor uvedený v článku 18.
            
            
               5.   Každý sektorový monitorovací výbor IPA monitoruje pokrok vykonávania programu. Skúma účinnosť, efektívnosť, kvalitu, súdržnosť, koordináciu a súlad vykonávania akcií v rámci programu a ich súlad s príslušnými stratégiami.
            
            
               6.   Každý sektorový monitorovací výbor IPA prijme svoj rokovací poriadok.
            
            
               7.   Sektorový monitorovací výbor IPA pozostáva zo zástupcov príslušných orgánov a subjektov prijímateľa IPA III, ďalších zainteresovaných strán, ako sú ekonomickí, sociálni a environmentálni partneri a medzinárodné organizácie, medzinárodné finančné inštitúcie a občianska spoločnosť. Na činnostiach výboru sa zúčastňuje aj Komisia. Zasadnutiam sektorového monitorovacieho výboru IPA predsedá vysokopostavený zástupca prijímateľa IPA III. V závislosti od oblasti politiky alebo programu môže zasadnutiam výboru spolupredsedať Komisia.
            
            
               8.   Sektorové monitorovacie výbory IPA zasadajú najmenej dvakrát v priebehu každých dvanásť mesiacov.
            
         
         
            Článok 11
            Hodnotenia zo strany prijímateľa IPA III pri nepriamom riadení
            
               1.   Prijímateľ IPA III vykonávajúci pomoc z nástroja IPA III je pri nepriamom riadení zodpovedný za vykonávanie hodnotení programov, ktoré riadi, v súlade s článkom 34 nariadenia (EÚ, Euratom) 2018/1046, článkom 42 nariadenia (EÚ) 2021/947 a príslušnými usmerneniami Komisie.
            
            
               2.   Prijímateľ IPA III po porade s Komisiou vypracúva plán hodnotenia, v ktorom sa predstavujú hodnotiace činnosti, ktoré sa majú vykonať.
            
         
         
            Článok 12
            Finančné opravy zo strany Komisie
            
               1.   S cieľom zabezpečiť, aby sa pomoc z nástroja IPA III použila v súlade s platnými pravidlami, Komisia uplatňuje mechanizmy finančných opráv.
            
            
               2.   Finančná oprava môže vyplývať z ktorejkoľvek z týchto príčin:
               
                           a)
                        
                        
                           identifikácia akejkoľvek chyby, nezrovnalosti, podvodu, korupcie;
                        
                     
                           b)
                        
                        
                           identifikácia slabého miesta alebo nedostatku v systémoch riadenia a kontroly prijímateľa IPA III;
                        
                     
                           c)
                        
                        
                           nezabezpečenie dosiahnutia výsledkov alebo udržateľnosti akcie, alebo oboje;
                        
                     
                           d)
                        
                        
                           opatrenie Komisie v nadväznosti na správy o audítorskej činnosti a stanoviská orgánu auditu.
                        
                     
            
               3.   Ak Komisia zistí, že výdavky financované v rámci programov, na ktoré sa vzťahuje nástroj IPA III, vznikli a boli uhradené spôsobom, ktorý porušuje platné pravidlá, rozhodne o tom, ktoré sumy budú vylúčené z financovania z prostriedkov Únie.
            
            
               4.   V situáciách uvedených v odseku 2 sa finančné opravy vykonajú primerane kompenzáciou.
            
            
               5.   Komisia uplatňuje finančné opravy na základe zisťovaní neoprávnene vynaložených súm a finančných dosahov na rozpočet. Ak takéto sumy nemožno presne zistiť s cieľom uplatniť jednotlivé opravy, Komisia môže uplatniť paušálne opravy alebo opravy založené na extrapolácii zistení. Pri rozhodovaní o výške opravy Komisia zohľadňuje povahu a závažnosť a/alebo rozsah a finančné dôsledky situácie uvedenej v odseku 2.
            
         
         
            Článok 13
            Preskúmanie a schválenie účtov
            Komisia sa uistí, že účtovné závierky sú úplné, presné a správne, tak, že uplatní postup preskúmania a schválenia účtov uvedený v rámcovej dohode o finančnom partnerstve, prípadne v sektorovej dohode.
         
         HLAVA III
         
            CEZHRANIČNÁ SPOLUPRÁCA MEDZI PRIJÍMATEĽMI IPA III
         
         
            Článok 14
            Tematické priority a spolufinancovanie
            
               1.   Tematické priority pomoci z nástroja IPA III pre cezhraničnú spoluprácu sú vymedzené v prílohe III k nariadeniu (EÚ) 2021/1529.
            
            
               2.   Miera spolufinancovania Únie na úrovni každej tematickej priority nesmie presiahnuť 85 % oprávnených výdavkov programu cezhraničnej spolupráce.
            
         
         
            Článok 15
            Technická pomoc
            
               1.   Každý program cezhraničnej spolupráce zahŕňa osobitne pridelený rozpočet na technickú pomoc, ktorý je obmedzený na 10 % príspevku Únie na program cezhraničnej spolupráce.
               Technická pomoc môže slúžiť na podporu činností prípravy, riadenia, monitorovania, hodnotenia, informovania, komunikácie, vytvárania sietí, riešenia sporov a činností kontroly a auditu súvisiacich s vykonávaním programu, ako aj činností na posilnenie administratívnej kapacity na vykonávanie programu. Technická pomoc môže konkrétne slúžiť na podporu financovania spoločného technického sekretariátu, činností na zníženie administratívnej záťaže prijímateľov vrátane elektronických systémov výmeny údajov a podporu akcií na posilnenie kapacity orgánov zúčastnených krajín a prijímateľov riadiť pomoc z nástroja IPA III a na posilnenie výmeny najlepších postupov medzi nimi.
            
            
               2.   Podpora v rámci technickej pomoci sa môže takisto týkať predchádzajúcich a nasledujúcich programových období.
            
         
         
            Článok 16
            Programovanie a výber operácií
            
               1.   Programy cezhraničnej spolupráce sa vypracúvajú v súlade s modelovým programom poskytnutým Komisiou, pripravujú ich spoločne zúčastnení prijímatelia IPA III a predkladajú sa Komisii v elektronickej podobe. Zúčastnení prijímatelia IPA III a Komisia sa dohodnú na zozname oprávnených regiónov, ktoré sa zahrnú do príslušného programu cezhraničnej spolupráce.
            
            
               2.   Operácie vybrané v rámci programu cezhraničnej spolupráce musia mať jednoznačný cezhraničný vplyv a prinášať jednoznačné cezhraničné výhody.
            
            
               3.   Operácie v rámci programov cezhraničnej spolupráce vyberá verejný obstarávateľ prostredníctvom výziev na predkladanie návrhov vzťahujúcich sa na celú oprávnenú oblasť.
            
            
               4.   Zúčastnení prijímatelia IPA III môžu takisto určiť operácie aj mimo výziev na prekladanie návrhov. V takom prípade sa operácie osobitne uvedú v programe cezhraničnej spolupráce podľa odseku 1.
            
            
               5.   Do operácií vybraných pre cezhraničnú spoluprácu sa musia zapojiť prijímatelia minimálne z dvoch zúčastnených prijímateľov IPA III. Prijímatelia spolupracujú na príprave a vykonávaní operácií. Okrem toho sa spolupracujú buď na personálnom zabezpečení alebo na financovaní operácií, alebo na oboch.
            
            
               6.   Operácia sa môže vykonať na území jedného zúčastneného prijímateľa IPA III za predpokladu, že sú identifikované cezhraničné vplyvy a prínosy.
            
         
         
            Článok 17
            Prijímatelia
            
               1.   Prijímatelia musia byť usadení na území prijímateľa IPA III zúčastňujúceho sa na programe.
            
            
               2.   Prijímatelia vymenujú spomedzi seba jedného za hlavného prijímateľa. Hlavný prijímateľ zabezpečuje vykonávanie celej operácie, monitorovanie vykonávania tejto operácie v súlade s podmienkami stanovenými v zmluve a s ostatnými prijímateľmi stanoví mechanizmy na zabezpečenie správneho finančného riadenia prostriedkov pridelených na operáciu vrátane mechanizmov vymáhania neoprávnene vyplatených súm.
            
         
         
            Článok 18
            Štruktúry a orgány
            
               1.   Na riadení programov cezhraničnej spolupráce u prijímateľov IPA III sa podieľajú tieto štruktúry:
               
                           a)
                        
                        
                           národní koordinátori IPA prijímateľov IPA III zúčastňujúcich sa na programe cezhraničnej spolupráce, ktorí sú spoločne zodpovední za zabezpečenie toho, aby ciele stanovené v navrhovaných programoch cezhraničnej spolupráce boli v súlade s cieľmi programovacieho rámca IPA III;
                        
                     
                           b)
                        
                        
                           národný povoľujúci úradník a štruktúra riadenia hlavného prijímateľa IPA III uvedená v článku 8 ods. 1 písm. c), ak sa cezhraničný program vykonáva nepriamym riadením;
                        
                     
                           c)
                        
                        
                           štruktúry cezhraničnej spolupráce u všetkých zúčastnených prijímateľov IPA, ktoré úzko spolupracujú na programovaní a vykonávaní príslušného programu cezhraničnej spolupráce. V prípade nepriameho riadenia štruktúra cezhraničnej spolupráce u hlavného prijímateľa IPA III vykonáva úlohy riadiaceho orgánu uvedeného v článku 8 ods. 1 písm. d). Riadiaci orgán určí sprostredkovateľské orgány;
                        
                     
                           d)
                        
                        
                           orgán auditu uvedený v článku 8 ods. 1 písm. e), ak sa cezhraničný program vykonáva v rámci nepriameho riadenia s prijímateľom IPA III. Ak orgán auditu nemá povolenie na vykonávanie svojich funkcií na celom území, na ktoré sa vzťahuje program cezhraničnej spolupráce, pomáha mu skupina audítorov zložená zo zástupcov každej krajiny zúčastňujúcej sa na programe cezhraničnej spolupráce.
                        
                     
            
               2.   Úlohy a povinnosti štruktúr uvedených v odseku 1 sa ďalej vymedzia v rámcovej dohode o finančnom partnerstve.
            
            
               3.   Zúčastnení prijímatelia IPA III zriadia pre každý program cezhraničnej spolupráce spoločný monitorovací výbor, ktorý plní aj úlohu sektorového monitorovacieho výboru uvedeného v článku 10.
            
            
               4.   Zriadi sa spoločný technický sekretariát, ktorý bude poskytovať pomoc Komisii, ako aj ďalším štruktúram a orgánom vrátane spoločného monitorovacieho výboru. Tento spoločný technický sekretariát môže pomáhať pri príprave a vykonávaní viac ako jedného programu cezhraničnej spolupráce.
            
            
               5.   V prípade nepriameho riadenia zo strany prijímateľa IPA III uzatvoria zúčastnení prijímatelia IPA III dvojstrannú alebo viacstrannú dohodu, ktorá obsahuje ich jednotlivé povinnosti pri vykonávaní príslušného programu cezhraničnej spolupráce. Minimálne požiadavky na takúto dohodu sa vymedzia v rámcovej dohode o finančnom partnerstve.
            
         
         
            Článok 19
            Osobitné finančné ustanovenia
            Programy cezhraničnej spolupráce nástroja IPA III sa vykonávajú v rámci priameho alebo nepriameho riadenia prostredníctvom viacročných programov.
         
         HLAVA IV
         
            POĽNOHOSPODÁRSTVO A ROZVOJ VIDIEKA
         
         
            Článok 20
            Osobitné ustanovenia pre pomoc pre rozvoj vidieka
            
               1.   Pomoc pre rozvoj vidieka sa uskutočňuje na základe viacročného programu, ktorý predstavuje viacročný akčný plán v súlade s článkami 23 a 24 nariadenia (EÚ) 2021/947, ktorý sa vypracúva na centrálnej úrovni, pripravujú ho príslušné orgány určené prijímateľom IPA III a predkladá sa Komisii po konzultácii s príslušnými zainteresovanými stranami.
            
            
               2.   Programy rozvoja vidieka vykonávajú prijímatelia IPA III v rámci nepriameho riadenia v súlade s článkom 62 ods. 1 písm. c) nariadenia (EÚ, Euratom) 2018/1046 a umožňujú financovanie vybraných druhov akcií financovaných z Európskeho poľnohospodárskeho fondu pre rozvoj vidieka.
            
            
               3.   V prípade programov rozvoja vidieka štruktúry uvedené v článku 8 ods. 1 písm. d) pozostávajú z agentúry IPA pre rozvoj vidieka (IPARD) a riadiaceho orgánu IPARD, ktoré spolu úzko spolupracujú.
            
            
               4.   Pri určovaní podielu verejných výdavkov ako percentuálneho podielu celkových oprávnených investičných nákladov sa nezohľadňuje vnútroštátna pomoc na uľahčenie prístupu k úverom udeleným bez príspevku Únie poskytovaného podľa nariadenia (EÚ) 2021/1529.
            
            
               5.   Investičné projekty v rámci programov rozvoja vidieka majú naďalej nárok na financovanie z prostriedkov Únie za predpokladu, že v priebehu piatich rokov od poslednej platby neprejdú podstatnou úpravou.
            
            
               6.   V prípade programov rozvoja vidieka je sektorovým monitorovacím výborom IPARD sektorový monitorovací výbor uvedený v článku 10.
            
         
         HLAVA V
         
            ZÁVEREČNÉ USTANOVENIA
         
         
            Článok 21
            
               
                  Nadobudnutie účinnosti a uplatňovanie
               
            
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
            Uplatňuje sa od 1. januára 2021.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 15. decembra 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 330, 20.9.2021, s. 1.
         
            (2)  Nariadenie Európskeho parlamentu a Rady (EÚ) 2021/947 z 9. júna 2021, ktorým sa zriaďuje Nástroj susedstva a rozvojovej a medzinárodnej spolupráce – Globálna Európa, mení a zrušuje rozhodnutie č. 466/2014/EÚ a zrušuje nariadenie (EÚ) 2017/1601 a nariadenie Rady (ES, Euratom) č. 480/2009 (Ú. v. EÚ L 209, 14.6.2021, s. 1).
         
            (3)  Nariadenie Európskeho parlamentu a Rady (EÚ, Euratom) 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie, o zmene nariadení (EÚ) č. 1296/2013, (EÚ) č. 1301/2013, (EÚ) č. 1303/2013, (EÚ) č. 1304/2013, (EÚ) č. 1309/2013, (EÚ) č. 1316/2013, (EÚ) č. 223/2014, (EÚ) č. 283/2014 a rozhodnutia č. 541/2014/EÚ a o zrušení nariadenia (EÚ, Euratom) č. 966/2012 (Ú. v. EÚ L 193, 30.7.2018, s. 1).
         
            (4)  Nariadenie Európskeho parlamentu a Rady (EÚ) 2021/1059 z 24. júna 2021 o osobitných ustanoveniach týkajúcich sa cieľa Európska územná spolupráca (Interreg) podporovaného z Európskeho fondu regionálneho rozvoja a vonkajších finančných nástrojov (Ú. v. EÚ L 231, 30.6.2021, s. 94).
         
            (5)  Nariadenie Rady (ES) č. 1085/2006 zo 17. júla 2006, ktorým sa ustanovuje nástroj predvstupovej pomoci (IPA) (Ú. v. EÚ L 210, 31.7.2006, s. 82).
         
            (6)  Nariadenie Európskeho parlamentu a Rady (EÚ) č. 231/2014 z 11. marca 2014, ktorým sa ustanovuje nástroj predvstupovej pomoci (IPA II) (Ú. v. EÚ L 77, 15.3.2014, s. 11).